Janusz Walus ’n vry manJanusz Walus (Foto: Facebook). Janusz Walus, veroordeelde moordenaar van die voormalige SAKP-leier, Chris Hani, is ná 28 jaar en vele mislukte paroolaansoeke, eindelik ’n vry man. Die Konstitusionele Hof het Maandagmiddag parool aan Walus toegestaan. Regter Raymond Zondo het Maandagmiddag min. Ronald Lamola se besluit van 2020 om Walus se aansoek om parool opnuut af te keur, as irrasioneel verklaar en ter syde gestel. Parool is gevolglik toegestaan. Walus, ’n Poolse immigrant en volgens sy regspan die mens in Suid-Afrika wat nog die langste agter tralies is, is al sowat 28 jaar lank in aanhouding en het sedert 2011 reeds verskeie kere onsuksesvol aansoek gedoen om parool. Die paroolraad het langer as ’n dekade aanbeveel dat Walus op parool vrygelaat word. Die minister het egter elke keer geweier. “Hierdie hof is na my mening in net so ’n goeie posisie as die minister om te besluit oor parool,” het Zondo vanmiddag gesê kort voordat hy parool toegestaan het. Walus het Hani in 1993 voor sy huis in Boksburg doodgeskiet. Hy en Clive Derby-Lewis is in dieselfde jaar albei die doodstraf vir die moord op Hani opgelê. Die vonnisse is later na lewenslange tronkstraf omgeskakel. Derby-Lewis is in 2015 op mediese parool vrygelaat en is in November 2016 dood.